钦定古今图书集成/明伦汇编/官常典/第164卷 > 麇
## 钦定古今图书集成/明伦汇编/官常典/第164卷 > 麇

顷王二年春楚子伐麇。

按《春秋》文公十一年。按《左传》，十年“秋，厥貉之会，麇
子逃归。”十一年春，楚子伐麇。成大心败麇师于防渚。
潘崇复伐麇，至于钖穴。

按《路史》：“颛顼高阳氏取胜奔氏曰娽，生伯称、卷章、季
禺三人。卷章取梎水氏曰娇，生犁及回，回食于吴，是
曰吴回。生陆终，取鬼方氏曰嬇𣎜。三年生子六人：曰
樊，曰惠连，曰篯，曰求言，曰晏安，曰季连。伯禹定荆州，
季𦬒实居其地，生附叙，始封于熊，故其子为穴。”熊，荆
楚名也。夏有楚狐父，厥后鬻熊子者，师臣西伯。成王
时，熊氏畔，乃复封子绎于荆，居丹阳，是为楚。十七世
通祈周显号事，抑乃自称之。子赀迁郢及魏，为秦诈
留子横徙陈，凡二十有五世而秦灭之。濮、罗、归越、賨
滇、麇麇、𦬒蛮，皆𦬒分也。楚子取麋麇，以国其庶，巳而
取之。

〈注〉𦬒谷野，以名加姓。附，《叙史》作“附沮。”《大戴》附祖氏。产熊穴。季𦬒，即季连，𦬒姓也。

按《路史》：麇，嬴国也，灭于楚。

匡王二年，麇人伐楚。

按《春秋》不书。按《左传》，文公十六年：“秋八月，楚大饥。
戎伐其西南，至于阜山，师于大林。又伐其东南，至于
阳丘，以侵訾枝。庸人帅群蛮以叛楚。麇人率百濮聚
于选，将伐楚，于是申、息之北门不启。楚人谋徙于阪
高𫇭贾曰：‘不可。我能往，寇亦能往，不如伐庸。夫麇与
百濮，谓我饥不能师，故伐我也。若我出师，必惧而归，
百濮离居，将各走其邑，谁暇谋人’？”乃出师。旬有五日，
百濮乃罢。自庐以往，振廪同食，次于句澨。使庐戢黎
侵庸，及庸方城。庸人逐之，囚子扬窗。三宿而逸，曰：“庸
师众，群蛮聚焉。不如复大师，且起王卒，合而后进。”师
叔曰：“不可。姑又与之遇以骄之。彼骄我怒，而后可克。
先君蚡冒，所以服陉隰也。”又与之遇，七遇皆北，唯裨、
鯈、鱼人实逐之。庸人曰：“楚不足与战矣。”遂不设备。楚
子乘驿会师于临品，分为二队：子越自石溪，子贝自
仞，以伐庸。秦人、巴人从楚师，群蛮从楚子盟，遂灭庸。